recursal/SuperWikiNEXT-32B huggingface dataset:
**עובד אייזנברג** (13 ביוני 1896 – 17 ביוני 1956) היה איש ציבור ופעיל ציוני ביישוב.

ביוגרפיה
--------

עובד אייזנברג נולד ברחובות, בנם של בלהה ואהרון אייזנברג, ממייסדי העיר, ואחיו של בן כרמי אייזנברג. למד בבית מדרש למורים בירושלים והחל את דרכו בפעילות ציבורית מקומית ברחובות ובעבודת חקלאות. בעשור הראשון של המאה ה-20 היה מנהל חוות סג'רה שבגליל התחתון. רעייתו הייתה מיכל כהן, בתו של המורה יצחק כהן, ממקימי העיר.

אייזנברג כיהן כחבר ויו"ר הנהלת אגודת הפרדסנים "פרדס" ברחובות. ממייסדי תנועת המכבי ברחובות, יו"ר הסתדרות החקלאים בעיר, חבר מועצת העיר ומחזיק תיק החינוך. מ-1943 היה חבר נשיאות ועד האיכרים. היה ממייסדי בית הספר התיכון החקלאי בפרדס חנה ושימש כחבר הוועד המנהל שלו. היה גם חבר הוועד המנהל של בית הספר הריאלי בחיפה. היה ממייסדי תיכון רחובות. כן היה חבר מועצת אורט. כיהן גם כחבר המועצות הממשלתיות לכוח האדם ולחקלאות בישראל. בקונגרס הציוני ה-21 שהתקיים בז'נבה השתתף כציר. כתב מאמרים על תולדות היישוב החקלאי במספר כתבי עת, בהם "בוסתנאי", "הארץ" ו"הבוקר".

אייזנברג הקים לזכר אביו מושב ליד רחובות - רמת אהרן אייזנברג, שמאז התרחבה ולימים הפכה לשכונה בתוך העיר. הוא גם הוציא את ספר זיכרונותיו של אביו, "ספר אהרן איזנברג".

עובד אייזנברג נפטר בשנת 1956 ונקבר בבית קברות תר"ן המייסדים. אשתו מיכל נפטרה ב-1959.

הותיר שלוש בנות ובן.

קישורים חיצוניים
----------------

* דוד תדהר (עורך), "עובד אייזנברג", באנציקלופדיה לחלוצי הישוב ובוניו, כרך ג (1949), עמ' 1520
* בית עובד אייזנברג, באתר לתולדות רחובות
* מידע על משפחת אייזנברג, באתר לתולדות רחובות
* עובד איזנברג למנוחות, דבר, 19 ביוני 1956

הערות שוליים
------------

1. ↑  דוד תדהר (עורך), "יצחק כהן", באנציקלופדיה לחלוצי הישוב ובוניו, כרך ב (1947), עמ' 1048
2. ↑  עובד אייזנברג, באתר BillionGraves
**מרקו תומאס** (בסרבו-קרואטית: **Marko Tomas**; נולד ב-3 בינואר 1985 בקופריבניצה, הרפובליקה הפדרלית הסוציאליסטית של יוגוסלביה) הוא כדורסלן עבר קרואטי ששיחק בעמדות הקלע והסמול פורוורד. גובהו 2.02 מטרים.

קריירה
------

את דרכו בכדורסל החל תומאס בקבוצות הילדים והנוער של ק.ק. זאגרב ובתחילת עונת 2001/2002 עלה לקבוצה הבוגרת. בשתי עונותיו הראשונות בבוגרים לא בלט והיה שחקן משני אשר לא קיבל דקות משחק רבות. רק בעונת 2003/2004, השלישית שלו בקבוצה, פרץ לראשונה לתודעה בקרואטיה כאשר הוביל את הקבוצה לחצי גמר של אליפות הליגה הקרואטית ולחצי גמר הגביע הקרואטי. הוא סיים את העונה עם 17.5 נקודות ו-4.2 כדורים חוזרים בממוצע למשחק.

בעונת 2004/2005 השתפר אף יותר ונבחר להשתתף במשחק האולסטאר של הליגה הקרואטית לאחר שקבע 20.3 נקודות, 4.4 כדורים חוזרים ו-2.6 אסיסטים בממוצע במהלך העונה. עם זאת, ציבונה הודחה מהליגה האדריאטית כבר בשלב רבע הגמר ואיבדה גם את האליפות, לאחר הפסד בסדרת הגמר לק.ק. זאדאר.

לקראת עונת 2005/2006 נקנה תומאס על ידי ריאל מדריד. בשתי עונותיו בריאל לא הרשים והציג יכולת קליעה חלשה של 5.6 נקודות בממוצע ב-99 משחקים בכל המסגרות. למרות שבעונת 2006/2007 זכתה הקבוצה בגביע יול"ב ובאליפות הליגה הספרדית, תומאס נשאר שחקן משני ברוטציה של ריאל ולכן החליטו ראשי המועדון להשאילו לעונת התחשלות בפואנלברדה, בה היה תומאס לשחקן מוביל והזכיר את יכולתו בציבונה כאשר קבע ממוצעים של 13.2 נקודות, 3.4 כדורים חוזרים ו-1.9 אסיסטים למשחק. לאחר עונה זו חזר לריאל, אך שוב מיעט ולשחק ובקיץ 2009 החליט לעבור לציבונה זאגרב, בה חתם במהלך פגרת הקיץ.

כבר בתחילת דרכו בציבונה הציג יכולת מצוינת, בעיקר ביורוליג, שם סיים את העונה הסדירה עם ממוצעים של 14.3 נקודות, 2.6 כדורים חוזרים ו-1.8 אסיסטים למשחק. בשלב הטופ-16 השתפר אף יותר ועלה ל-20 נקודות, 3.8 כדורים חוזרים ו-2.2 אסיסטים בממוצע, אך ציבונה הודחה מהטורניר לאחר שסיימה במקום האחרון בבית עם מאזן 1–5.

בעונת 2010/2011 עבר לשחק בפנרבחצ'ה אולקר הטורקית. באוגוסט 2012 חתם בצדביטה זאגרב. ביולי 2015 חזר לטורקיה לטד קולז'לילר, ולאחר שנה חזר לצדביטה. באוקטובר 2017 חזר לציבונה זאגרב.

תומאס היה שותף לכל הנבחרות הצעירות של קרואטיה ואף זכה עם נבחרת הנוער באליפות אירופה לשנת 2003. החל משנת 2004 הוא משחק בנבחרת קרואטיה הבוגרת, עימה השתתף בשלוש אליפויות אירופה ב-2005, 2007 ו-2009 ובאולימפיאדת בייג'ינג 2008.

קישורים חיצוניים
----------------

ויקישיתוף מדיה וקבצים בנושא **מרקו תומאס** בוויקישיתוף

* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* פרופיל באתר היורוליג
**מארק ליונס** (באנגלית: **Mark Lyons**; נולד ב-4 ביולי 1989) הוא כדורסלן אמריקאי המשחק באליצור "איתו" אשקלון מהליגה הלאומית. בעברו שיחק בליגת המכללות בזאבייר ובאריזונה.

קריירת מכללות
-------------

בשלוש עונות בזאבייר, זכה בשתי אליפויות וקלע כמעט 1,200 נקודות קריירה. בשנתו השלישית, הממוצע של ליונס היה 15.1 נקודות ו2.8 אסיסטים למשחק בעוד שקולע 39.2 אחוזים מאחורי הקשת. ב-10 בדצמבר 2011, במהלך משחק נגד אוניברסיטת סינסינטי היה מעורב בקטטה (אנ'). בעקבות הקטטה הושעה משני משחקים. 

במאי 2012, ליונס הודיע כי הוא עובר לאוניברסיטת אריזונה לעונתו האחרונה במכללה. מאמן אריזונה, שון מילר, אימן קודם לכן את זאבייר ועסק בהחתמת ליונס לבית הספר. הוא נבחר לשחקן השבוע ב-21 בינואר 2013. בסיכום העונה, נבחר לאחד מ-12 השחקנים המצטיינים של העונה בעונה אחת באריזונה עם הממוצע הגבוה בקבוצה – 14.9 נקודות ו-2.97 אסיסטים למשחק.

קריירה מקצועית
--------------

אחרי שלא נבחר בדראפט 2013, ליונס הצטרף לטורונטו ראפטורס לליגת הקיץ 2013. ב-7 ביולי 2013, חתם על חוזה לעונה אחת עם רואן הצרפתים. ב-9 בינואר 2014, נפרדו דרכם לאחר 14 משחקים. לאחר מכן הוא חתם במועדון הכדורסל זאדאר שבקרואטיה עד לסיום העונה מ-10 בפברואר. ב-14 משחקי ליגה, ממוצעיו של מארק היו: 17.1 נקודות, 2.6 ריבאונדים ו-2.9 אסיסטים למשחק.

ב-9 בספטמבר 2014, ליונס חתם על חוזה בספירו שרלרואה הבלגית. ב-7 באוקטובר עבר לישראל לשחק בעירוני נהריה. ב-33 משחקים לנהריה, עשה ממוצעים של 18.4 נקודות, 2.8 ריבאונדים, 4.7 אסיסטים ו-1.9 חטיפות למשחק. 

ביולי 2015, מארק ליונס הצטרף למכבי ראשון לציון. במהלך העונה שיחק ליונס 31.3 דקות, וקלע 16.2 נקודות בממוצע. בעונה זו, זכה עם הקבוצה בפעם הראשונה בתולדותיה באליפות ישראל בכדורסל.

ב-1 באוגוסט 2016 חתם בקבוצת אושאק ספורטיף מליגת העל הטורקית.

ב-8 בדצמבר 2016 שוחררו מארק ליונס וחברו לקבוצה ששיחק איתו גם בראשון לציון דריל מונרו מקבוצתם אושאק ספורטיף הטורקית עקב בעיות כלכליות.

ב-27 בדצמבר 2016 חזר ליונס לישראל וחתם בהפועל תל אביב.

בקיץ 2017 חתם ליונס בקבוצת גווינז'והו מהליגה השנייה בסין.

בספטמבר חתם ליונס בקבוצת גזיאנטפ מהליגה הטורקית.

ב-29 בספטמבר 2019 שב להפועל תל אביב לקדנציה שנייה כשחתם עד תום העונה.

קישורים חיצוניים
----------------

ויקישיתוף מדיה וקבצים בנושא **מארק ליונס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* קליפ ביצועים בעירוני נהריה, מכבי ראשון לציון והפועל תל אביב
* יואב יהב, ‏שמעו אותו שואג: ליונס מנהיג את ראשון לציון, באתר ערוץ הספורט, 9 ביוני 2016
* דף השחקן באתר מנהלת הליגה
**ברווז קיטור מגלני** (שם מדעי: ***Tachyeres pteneres***) הוא מין ברווז חסר יכולת תעופה ממשפחת הברווזיים. הוא חי בדרומה של אמריקה הדרומית, בדרום צ'ילה לאורך החופים וכן בארכיפלג צ'ילואה וארץ האש, בקצה הדרומי של היבשת.

מאפיינים
--------

מין זה הוא הגדול מבין ברווזי הקיטור. הוא מגיע לאורך 65–84 ס"מ, מוטת כנפיים של 85–110 ס"מ ומשקל של 3.5-7 ק"ג, כאשר הזכרים מעט יותר גדולים מהנקבות אך דומים להן במראה. מוטת הכנפיים של הברווז קצרה מכדי לאפשר לו לעוף אך מסייעת לו לחתור במהירות במים. צבעו אפור-כחול עם נקודות לבנות לאורך הגוף. הרגליים והמקור הגדול כתומים ובולטים והראש כהה מעט משאר הגוף. העיניים שחורות ומוקפות בטבעת לבנה, ממנה נמשך פס לבן עד אחורי הראש. קצות הכנפיים לבנים וכך גם הזנב.

הברווזים חיים סביב חופים או אגמים קטנים ברחבי תפוצתם. תפריטו של הברווז מתבסס על מזון מהחי אותו הוא תופס מתחת למים. הוא ניזון מסרטנים שונים, רכיכות ימיות ומדגים. בעונת הרבייה הוא יאכל חלזונות, חרקים, שטצדאים ושווה-רגלאים. הזכרים אגרסיביים מאוד בעונת הרבייה ויגרשו כל פולש המתקרב לשטחם. בשאר עונות השנה הם מתקהלים לצד עופות מים אחרים. הם מקננים בצמחייה עבותה בקרבת המים, לעיתים בקנים טבעיים או בנקרות נטושות של פינגווינים. הנקבה מטילה 4–11 ביצים הבוקעות תוך 28-40 יום. הצעירים גדלים לצד הוריהם ומתחילים לשחות לאכול מגיל צעיר בכוחות עצמם. הם מגיעים לבגרות מינית בגיל שנתיים עד שלוש.

לברווזים הצעירים או הביצים ישנם מספר טורפים: שחפיים, חמסניים, קרקרים, יסעורי ענק ושועלים. לברווזים הבוגרים ישנם מעט טורפים.

קישורים חיצוניים
----------------

ויקישיתוף מדיה וקבצים בנושא **ברווז קיטור מגלני** בוויקישיתוף
* ברווז קיטור מגלני, באתר ITIS (באנגלית)
* ברווז קיטור מגלני, באתר NCBI (באנגלית)
* ברווז קיטור מגלני, באתר האנציקלופדיה של החיים (באנגלית)
* ברווז קיטור מגלני, באתר GBIF (באנגלית)

הערות שוליים
------------

1. ↑  ברווז קיטור מגלני באתר הרשימה האדומה של IUCN
תרשים של המסלול העצבי העיקרי במערכת הראייה האנושית - מבט מלמטה
**תצלובת הראייה** (TA: Chiasma opticum, הכיאזמה האופטית) היא אזור במוח שבו מצטלבים עצבי הראייה היוצאים מרשתית העין.

כחלק ממערכת הראייה, עצב הראייה מעביר את המידע החזותי שנקלט ברשתית של העין אל אזורי העיבוד במוח. זהו למעשה זוג של עצבים אשר יוצאים משתי העיניים בהתאמה ואשר מורכבים כל אחד מצרורות של אקסונים. מוצאם של אקסונים אלו הוא בתאי גנגליון ברשתית העין (retinal ganglion cells). בתצלובת הראייה, חלק גדול מהאקסונים חוצים לצדו הנגדי של הראש. כתוצאה מכך, לכל המיספרה של המוח מגיע מידע חזותי חלקי משתי העיניים. 

חלוקת האקסונים בתצלובת הראייה מתבצעת בהתאם לשדות ראייה: המידע ששתי העיניים קולטות משדה הראייה הימני (כלומר, מה שנמצא מצדה הימני של נקודת המיקוד שלנו ברגע נתון) מגיע להמיספרה השמאלית של המוח; והמידע ששתי העיניים קולטות משדה הראייה השמאלי מגיע להמיספרה הימנית. שילוב המידע החזותי שמגיע במקביל משתי העיניים הוא אחד הדברים שמאפשרים למוח לייצר תפיסת עומק.

האקסונים בחלק שלאחר תצלובת הראייה מכונים צרור הראייה (Optic tract). מרבית הסיבים (האקסונים) בצרור הראיה מוליכים מידע חזותי לכיוון גרעין הברך הצדי בתלמוס, וכמות קטנה מתוכם מגיעה אל הקוליקולוס העליון (superior colliculus, אנ') וכן אל אזורים בהיפותלמוס אשר אחראיים על השעון הצירקדי. חשוב לציין שבתצלובת הראיה אין סינפסה, וכי האקסונים הממשיכים הלאה אל צרור הראיה הם אותם האקסונים אשר יצאו מתאי הגנגליון של הרשתית. 

תצלובת הראייה ממוקמת בתחתית המוח הגדול, מתחת להיפותלמוס. על שמה קרוי הגרעין העל-תצלובתי בהיפותלמוס, אשר נמצא ישירות מעליה.

| מערכת הראייה האנושית |
| --- |
| העין | רשתית • עדשה • קרנית • קשתית • אישון • תנועות עיניים |
| מסלולים עצביים | עצב הראייה • תצלובת הראייה • גרעין הברך הצדי • קליפת הראייה • התליל העליון (Superior colliculus) • PPRF • FFA • MLF • FEF |
| תאים ברשתית | תא קולט אור (קנים, מדוכים) • תא רשתית דו-קוטבי • תא גנגליון • תא אופקי • תא אמקרין |
| תפיסה חזותית | ראייה • תפיסת עומק • תפיסת צבע • ראיית לילה • שדה ראייה • אשליה אופטית • הכתם העיוור |
| אביזרים | משקפיים • תרשים לבדיקת ראייה‎ • אוטורפרקטומטר • רטינוסקופ |

קישורים חיצוניים
----------------

ויקישיתוף מדיה וקבצים בנושא **תצלובת הראייה** בוויקישיתוף

הערות שוליים
------------

1. ↑  Lee Ann Remington, **Chapter 13 - Visual Pathway**, Saint Louis: Butterworth-Heinemann, 2012-01-01, עמ' 233–252, ISBN 978-1-4377-1926-0
2. ↑  Divy Mehra, Majid Moshirfar, **Neuroanatomy, Optic Tract**, Treasure Island (FL): StatPearls Publishing, 2024

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548415205171
* LCCN: sh85095126
* TA98: A14.1.08.403

 |
**סטנטון קיד** (באנגלית: **Stanton Kidd**; נולד ב-18 במרץ 1992) הוא כדורסלן אמריקאי, המשחק בעמדת הסמול פורוורד והפאוור פורוורד בלוקומוטיב קובאן.

קריירת מכללות
-------------

קיד למד בבית הספר התיכון אדמונדסון-ווסטסייד שבעיר מגוריו, בולטימור שבמרילנד, שם גם שיחק וקלע 23 נקודות, 12 ריבאונדים ושישה אסיסטים בממוצע בשנתו האחרונה. הוא והוביל את נבחרת בית הספר לאליפות הראשונה שלהם. קיד נבחר לשחקן המצטיין של קבוצתו ולאחר מכן נבחר לאחד השחקנים המצטיינים באזור כולו.

קיד שיחק שתי עונות באוניברסיטת סאות' פליינס, אחת מהמכללות הכי צעירות במדינה. בעונת 2011/2012 סייע להם קיד לזכות באליפות תוך כדי שהקבוצה במאזן 0–36 עונתי.

ב-10 במרץ 2013, בעונתו הראשונה באוניברסיטת מרכז צפון קרוליינה, נבחר קיד לחמישייה הראשונה של האזור במזרחי. הוא סיים שלישי בליגה בנקודות (14.5), שמיני בריבאונדים (6.9) וחמישי באחוזים מהשדה (55.3 אחוזים).

בעונתו האחרונה באוניברסיטת המדינה של קולורדו, העמיד קיד ממוצעים של 11.5 נקודות, 5 ריבאונדים ו-1.8 אסיסטים למשחק.

קריירה מקצועית
--------------

ב-27 ביולי 2015, החל קיד את הקריירה המקצועית שלו וחתם לעונה בלימבורג יונייטד מליגת העל הבלגית. הוא עזר לקבוצה להגיע לחצי גמר הליגה הבלגית שם הפסידה בסופו של דבר למועדון הכדורסל אוסטנדה.

ב-21 ביולי 2016, חתם קיד לעונה בטייגרס טובינגן מהליגה הגרמנית השנייה. הוא שותף ב-20 משחקים והעמיד סטטיסטיקה של 12.8 נקודות, 4.6 ריבאונדים, 1.7 אסיסטים ו-1.2 חטיפות למשחק.

ב-21 ביולי 2017, חתם קיד לשנתיים בדרושאפקה מליגת העל הטורקית והיורוקאפ שם שיחק תחת המאמן הישראלי, דייוויד בלאט. ב-14 בינואר 2018 השווה את שיא הקריירה שלו כשקלע 24 נקודות עם 9 מ-9 מהשדה, יחד עם 7 ריבאונדים בניצחון 65–98 על רויאל האלי גזיאנטפ. קיד עזר רבות לקבוצה לזכות בתום העונה ביורוקאפ.

ב-28 ביוני 2018 הצטרף קיד לליגת הקיץ של ה-NBA שם שיחק במדי יוטה ג'אז. הוא העמיד סטטיסטיקה של 10.8 נקודות ו-3.3 ריבאונדים ב-6 משחקים. ב-17 ביולי 2019, חתם קיד בקבוצה לאחר ששיחק בה שוב בליגת הקיץ. ב-21 בנובמבר הוא נחתך מהקבוצה לאחר ששיחק 3 משחקים בלבד.

ב-20 בדצמבר 2019, חתם קיד עד תום העונה במלבורן יונייטד מליגת העל האוסטרלית.

ב-18 באוגוסט 2020, חתם קיד באורמנספור מליגת העל הטורקית.

ב-18 בפברואר 2021 הוא חתם בהפועל ירושלים מהליגה הישראלית.

תארים
-----

דרושאפקה
* יורוקאפ (1): (2017/2018)

קישורים חיצוניים
----------------

ויקישיתוף מדיה וקבצים בנושא **סטנטון קיד** בוויקישיתוף
* סטנטון קיד, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  אלוף, באתר ערוץ הספורט, 14 באפריל 2018
2. ↑  תום נחום, ‏המחליף של ווילסון: סטנטון קיד חתם בירושלים, באתר ONE‏, 18 בפברואר 2021

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סטנטון קיד"**.
רבי **מנחם בן אהרן בן זרח** היה רב מתקופת הראשונים שפעל בספרד במאה ה-14, מחבר הספר **צידה לדרך**.

חייו
----

אביו אהרן היה ממגורשי צרפת, בגירוש היהודים בשנת ה'ס"ו (1306). אביו התיישב באיסטלא שבמחוז נווארה שבספרד (שהייתה אז למשך כחמישים שנה תחת שלטון מלך צרפת), שם נולדו לו חמישה ילדים, בהם בנו מנחם, בסביבות שנת ה'ע"ה (1315). בפרעות שנערכו ביהודים עם מות מלך צרפת בשנת ה'פ"ח (1328) נרצחה כל המשפחה, מלבד רבי מנחם ששרד פצוע ומוטל בין המתים עד שבא פרש מיודעי בית אביו והוציאו מבין המתים והביאו אל ביתו, והעלה ארוכה למכתו.

כשנתרפא, הלך ללמוד בעיר טוליטולה (כיום טולדו) אצל רבי יהושע אבן שועיב ורבי יהודה בן הרא"ש, ובעיר אלקלעה אצל רבי יוסף אבן אלעיש. כשנפטר רבו זה בשנת ה'ק"י (1370) נתמנה לכהן כרב ומלמד תורה בקהילתו אשר באלקלעה.

בשנת ה'קכ"ט (1369) לחמו בקסטיליה האחים אנריקה ופדרו בני אלפונסו ביניהם, ושדדו פורעים את כל רכושו, עד שבא השר דון שמואל אברבנאל לעזרתו, ובקשריו העמידו לכהן כרב וראש הישיבה בעיר טולדו. כפי שעולה מהקדמתו לספר קיצורי ההלכות שלו צידה לדרך, הוא חיבר את הספר כאות הכרת הטוב לאברבנאל, משום שהיה עסוק הרבה בענייני המלוכה ולא היה לו פנאי לעסוק בתלמוד ובספרי פוסקי ההלכה.

את מכתביו היה חותם בשם "מנחם הצרפתי".

נפטר בשנת ה'קל"ד, ומנוחתו בעיר טולדו שבספרד. ועל מצבתו בעיר טוליטולה נחרת "מנחם בן זרח תמ"ך (תהא מנוחתו כבוד) בן הקדוש רבי אהרן...יעמד אל קץ ימין עם כל כתוב לחיים בספר"

ספרו
----

הספר צידה לדרך שמחברו קרא את שמו בארמית **"זוודין דאורחא"** מתחלק לחמישה חלקים. הראשון בענייני תפילות וברכות, המקביל לחלק הראשון בטור אורח חיים, השני בהלכות איסור והיתר, המקביל לטור יורה דעה, השלישי בהלכות נשים, המקביל לטור אבן העזר, הרביעי בדיני שבתות וימים טובים והחמישי בדיני תעניות, המקבילים שניהם לחלקים השני והשלישי בטור אורח חיים. את ספרו הוא מסיים במאמר על ביאת המשיח.

בהקדמתו מביא את השתלשלות ההלכה מחתימת המשנה ועד ימיו, ותוקף את גדולי דורו הפילוסופיים על זלזולם בהלכה.

הספר יצא לאור לראשונה בפרארה בשנת שי"ד.

בספרו כתב גם קיצור לספר תורת חובות הלבבות במטרה שיקראו כל אחד מהשערים בספר באחד מעשרת ימי תשובה.

קישורים חיצוניים
----------------

* "מנחם בן אהרן ן' זרח", יהודה דוד אייזנשטיין (עורך), אנציקלופדיה אוצר ישראל, ניו יורק: פרדס, תשי"ב, חלק ו, עמודים 243–244, באתר היברובוקס
* דוד הלחמי, רבי מנחם בן זרח (בעל "צדה לדרך"), **חכמי ישראל**, תל אביב תשי"ח, חלק א', עמ' ט"ו, באתר אוצר החכמה
* רבי מנחם בן זרח, **צדה לדרך**, באתר היברובוקס
* רבי מנחם בן זרח, **קצור חובת הלבבות**, באתר היברובוקס
* מנחם בן אהרן אבן זרח, דף שער בספרייה הלאומית

הערות שוליים
------------

1. ↑  רבי מנחם בן זרח בהקדמת ספרו **צידה לדרך**
2. ↑  בהקדמתו שם
3. ↑  כך כתב בספר יוחסין, וכן כתוב בשער ספרו, אולם על קברו נכתב שנפטר בחודש אב שנת ה'קמ"ה (1385)
4. ↑  בהגהות מנחם ציון (המודפס בשם הגדולים) בערכו
5. ↑  F. Cantera; J.M. Millas (1956). *Las Inscriptiones Hebraicas de Espana*. Madrid. pp. 118, 162.
6. ↑  ראו כאן בהקדמת הספר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306722305171
* BnF: cb16621761t (data)
* GND: 121059286
* ISNI: 0000 0000 7695 3028
* LCCN: n95086345
* SUDOC: 244228906
* VIAF: 73106814
* WorldCat: lccn-n95086345

 |
**שאקיל מקיסיק** (באנגלית: **Shaquielle McKissic**; נולד ב-17 באוגוסט 1990) הוא כדורסלן אמריקאי המשחק באולימפיאקוס מליגת העל היוונית והיורוליג.

קריירה
------

### סקאבוליני פזארו

לאחר שלא נבחר בדראפט 2015 חתם מקיסיק ב-סקאבוליני פזארו מליגת העל האיטלקית בכדורסל. לאחר חמישה חודשים בלבד, חתם מקיסיק בצ'אנגון לג' סאיקרס מליגת העל דרום קוראינית בכדורסל.

### צ'אנגון לג' סאיקרס

ב-7 בדצמבר 2015 חתם מקיסיק ב-צ'אנגון לג' סאיקרס שם העמיד ממוצעים של 16.1 נקודות.

### יוזאק ספורטיף

לאחר עונה מוצלחת בדרום קוריאה עבר מקיסיק ליוזאק ספורטיף הטורקית ששיחקה באותה עונה ב-ליגת העל הטורקית ששם סיימה במקום הארבע עשר ובליגת האלופות בכדורסל שם סיימה במקום השישי בשלב הבתים הראשון וירדה ליורופקאפ שם סיימה ברבע הגמר כשבשמינית הגמר ניצחה את מוניצ'יפל אוראדיה 164–180 (בסיכום שני המשחקים) וברבע הגמר הפסידה לנאנטר 167–192 (בסיכום שני המשחקים).

### גראן קנריה

ב-29 ביוני 2017 חתם מקיסיק בגראן קנריה הספרדית ששיחקה באותה העת בליגת העל הספרדית וביורוקאפ, ב-6 בדצמבר 2017 מקיסיק עזב את הקבוצה לאחר שהתעמת עם מאמנו לואיס קאסמירו. לאחר שעזב את הקבוצה היא העפילה ליורוליג לראשונה בתולדותיה.

### אבטודור סראטוב

שישה ימים לאחר שעזב את גראן קנריה (ב-4 בינואר 2018) חתם מקיסיק באבטודור סראטוב הרוסית ששיחקה אז בליגת ה-VTB ובליגת האלופות בכדורסל עד שהודחה וירדה ליורופקאפ. באותה עונה סיימה אבטודור סראטוב במקום החמישי ב-VTB עם 14 ניצחונות לעומת 10 הפסדים.

### רויאל האלי גזיאנטפ

בקיץ 2018 חתם מקיסיק ברויאל האלי גזיאנטפ ששיחקה אז בליגת העל הטורקית בכדורסל.

### בשיקטש

ב-5 ביולי 2019 חתם מקיסיק בבשיקטש הטורקית ששיחקה באותה עונה בליגת העל הטורקית ובליגת האלופות בכדורסל. באותה עונה הוא העמיד ממוצעים של 17.1 נקודות בכל המסגרות. באותה עונה בשיקטש הגיע לשלב 16 האחרונות של ליגת האלופות בכדורסל שם הפסידה 0–2 בסדרה נגד טורק טלקום. בליגת העל הטורקית הבוצה סיימה במקום השמיני עם 11 ניצחונות ו-12 הפסדים. ב-1 בפברואר 2020 עזב מקיסיק את בשיקטש.

### אולימפיאקוס

ב-10 בפברואר 2020 חתם מקיסיק באולימפיאקוס, שם הספיק לשחק 3 משחקי יורוליג בלבד. שבהם העמיד ממוצעים של: 13.7 נקודות, 2.0 ריבאונדים, 1.7 אסיסטים ו-1.0 חטיפות (ביורוליג). באותה עונה קבוצתו סיימה במקום ה-11 עם 12 ניצחונות ו-16 הפסדים. בעונתו השנייה בקבוצה (עונת 2020\2021) העמיד מקיסיק ממוצעים של: 10.7 נקודות, 2.3 ריבאונדים, 2.2. אסיסטים ו-1.5 חטיפות (ביורוליג). באותה עונה אולימפיאקוס סיימה במקום ה-12 עם 16 ניצחונות לעומת 18 הפסדים. העונה מקיסיק מעמיד ממוצעים של: 6.6 נקודות, 2.0 ריבאונדים, 1.2 אסיסטים ו-0.5 חטיפות.

קישורים חיצוניים
----------------

ויקישיתוף מדיה וקבצים בנושא **שאקיל מקיסיק** בוויקישיתוף
* שאקיל מקיסיק, ברשת החברתית אקס (טוויטר)
* שאקיל מקיסיק, ברשת החברתית אינסטגרם
* פרופיל, באתר Sports-Reference
* פרופיל, באתר eurobasket
* פרופיל, באתר ליגת העל הספרדית בכדורסל (בספרדית)
פירוש נוסף ערך זה עוסק ברכס הרים באיראן. אם התכוונתם לפרובינציה, ראו אלבורז (פרובינציה).

יערות מעורבים באזור הכספי-הירכני שבמורדות הצפוניים של אלבורז
ערבה בהרי אלבורז בעונת האביב, ברקע הר דמאוונד - ההר הגבוה במזרח התיכון
**הרי אלבורז** (בפרסית: **البرز**) הם רכס הרים בצפון איראן, המשתרע מגבול איראן-ארמניה בצפון-מערב, עובר דרומית לקצה הדרומי של הים הכספי ומסתיים במזרח בנקודת הגבול של איראן עם טורקמניסטן ואפגניסטן. הר דמאוונד, המתנשא לגובה 5,610 מטרים, שייך לשרשרת הרים זו והוא ההר הגבוה במזרח התיכון.

אורך רכס הרי האלבורז 600 ק"מ, ורוחב הרכס נע בין 60 ל-130 ק"מ.

גאוגרפיה ואקלים
---------------

הרי אלבורז מהווים חיץ בין דרום הים הכספי לרמת קזוין-טהראן. רוחבם הוא 120–130 ק"מ בלבד, והם מורכבים מסלעי משקע מהתקופה הדבונית העליונה ועד האוליגוקן, ובמיוחד מסלעי גיר מתור היורה המשוכבים על ליבת גרניט.

האזורים הגבוהים של הרי אלבורז צחיחים, ובהם עצים מעטים בלבד - האזור כולו מהווה אזור אקולוגי מובחן המכונה "יער הערבה של רכס אלבורז" (באנגלית: Elburz Range forest steppe). מנגד, המדרונות הצפוניים הפונים לים הכספי מושפעים מהאקלים הממוזג יחסית ומהווים כר פורה להתפתחותו של אזור מיוער בצפיפות המכונה "היערות המעורבים של האזור הכספי-הירכני" (באנגלית: Caspian Hyrcanian mixed forests).
בעונת החורף האזור זוכה למשקעי שלג רבים, ובזכותם פועלים בו מספר אתרי סקי ונופש. בין האתרים הללו המפורסמים ביותר ממוקמים בדיזין, שמשאכ, דארבנדסאר וטוחל.

ההרים בדת ובתרבות
-----------------

הזורואסטרים מזהים את הרי אלבורז כמקום משכנו של האל פשותנו (Peshotanu) וכת זורואסטרית מסוימת, ה"עילם-י כשנום" (Ilm-e-Kshnoom), מזהה את פסגת הרכס - הר דמאוונד כביתו של אלילם צאחב-י דילאן (בפרסית: "אדון הלבבות"). ב"שאה נאמה", האפוס הפרסי המפורסם, מדבר פירדוסי על ההרים "כאילו שכנו בהודו". הדבר משקף ככל הנראה שימוש ישן יותר, משום שפסגות רמות גבוהות זכו לשמות דומים, ואחדות מהן משמרות אותם עד היום. כך, לדוגמה, הוא הר אלברוס בהרי הקווקז, הר אלבריז בקירמן למול מיצרי הורמוז עד למאה ה-19 פסגה בהרי ההינדו-כוש דרומית לבלח' כונתה כך במפות הצבא הבריטי. כל השמות הללו משקפים יסוד לשוני משותף שמקורו ככל הנראה בהר האגדי הארא ברזיאטי שנזכר בכתבי האווסטה (Harā Bərəzaitī). משמעות השם המקורית בשפות הודו-אירופיות הייתה ככל הנראה "מקום משמר גבוה".

פנורמה בהרי אלבורזפנורמה בהרי אלבורז
* מפה טופוגרפית של הרי אלבורזמפה טופוגרפית של הרי אלבורז
* הרי אלבורז ממבט המטוסהרי אלבורז ממבט המטוס
* עמק קרחוני בהרי אלבורזעמק קרחוני בהרי אלבורז
* יער בהרי אלבורזיער בהרי אלבורז
* צמחייה בהרי אלבורזצמחייה בהרי אלבורז
* נטיפים בהר דמאוונדנטיפים בהר דמאוונד
* כפר בהרי אלבורז, מחוז סמנאןכפר בהרי אלבורז, מחוז סמנאן
* כפר בהרי אלבורז, מחוז סמנאןכפר בהרי אלבורז, מחוז סמנאן
* אתר סקי מימי השאה בדיזיןאתר סקי מימי השאה בדיזין
* טהראן לרגלי אלבורזטהראן לרגלי אלבורז
* טהראן לרגלי אלבורזטהראן לרגלי אלבורז
* טהראן לרגלי אלבורזטהראן לרגלי אלבורז

ראו גם
------

* אזאד קוה

קישורים חיצוניים
----------------

ויקישיתוף מדיה וקבצים בנושא **אלבורז** בוויקישיתוף
* אלבורז, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4014183-4
* VIAF: 238789409
* WorldCat (עם VIAF): 238789409

 |
**מפלגת האזרחים החדשה** (ביפנית: 国民新党, בתעתיק: קוֹקוּמין שינטוֹ) היא מפלגת מרכז-ימין ביפן. המפלגה נוסדה ב-17 באוגוסט 2005, לאחר שנכשל ניסיונו של ראש ממשלת יפן דאז, ג'וניצ'ירו קואיזומי, להפריט את שירות הדואר של יפן, וכתוצאה מכך הכריז על בחירות.

היסטוריה
--------

מרבית חברי מפלגת האזרחים החדשה פרשו מהמפלגה הליברלית-דמוקרטית, והיו שייכים בעבר לסיעה שהנהיג נשיא המפלגה היום, שיזוקה קמיי. קשריהם החזקים לשדולת הדואר אילצו אותם ללכת כנגד תוכניתו של קואיזומי להפרטת השירות. בראשית דרכה ההתנגדות לקואיזומי היא שהגדירה את מטרות המפלגה, אך לבסוף התרחב המצע והמפלגה שמה לעצמה למטרה לפעול למען האזרחים.

בבחירות הכלליות של 2005 קיבלה המפלגה ארבעה מושבים בבית הנבחרים של יפן, אך הניצחון המוחץ של המפלגה הליברלית-דמוקרטית, שהשיגה רוב של שני שלישים בבית התחתון, ביטל כל הישג של המפלגה.

ביוני 2007 הכריז קמיי שאלברטו פוג'ימורי עתיד להתמודד על מושב בבית היועצים של יפן, תחת דגל המפלגה. בזמן ההכרזה היה נתון פוג'ימורי במעצר בית בצ'ילה והמתין לתוצאות השימוע שקבע אם עליו לשוב לפרו לעמוד למשפט באשמות של שחיתות ושל הפרת זכויות אדם במדינה. לבסוף הוסגר פוג'ימורי לפרו, שם נידון ל-25 שנות מאסר.

בבחירות הכלליות של 2009 הצטרפה המפלגה למפלגה הדמוקרטית, ולאחר הבחירות הצטרפה לקואליציה השלטת.

ראו גם
------

* מפלגות פוליטיות ביפן
* פוליטיקה של יפן

קישורים חיצוניים
----------------

ויקישיתוף מדיה וקבצים בנושא **מפלגת האזרחים החדשה** בוויקישיתוף
* אתר המפלגה (ביפנית)

|  |  |
| --- | --- |
| בקרת זהויות עריכת הנתון בוויקינתונים | 
* NDL: 01109546

 |
פירוש נוסף ערך זה עוסק באות יוונית. אם התכוונתם לקידומת המציינת הכפלה ב־1024, ראו יוטא, עיר ברשות הפלסטינית, ראו יטא.

| Ι ι יוטא |
| --- |
|  |
| אלפבית יווני |
| Α α אלפא | Β β בטא |
| Γ γ גמא | Δ δ דלתא |
| Ε ε אפסילון | Ζ ζ זטא |
| Η η אטא | Θ θ תטא |
| Ι ι יוטא | Κ κ קפא |
| Λ λ למדא | Μ μ מו |
| Ν ν נו | Ξ ξ קסי |
| Ο ο אומיקרון | Π π פאי |
| Ρ ρ רו | Σ σ ς סיגמא |
| Τ τ טאו | Υ υ אופסילון |
| Φ φ פי | Χ χ כי |
| Ψ ψ פסי | Ω ω אומגה |
| אותיות או ליגטורות שאינן בשימוש |
|  דיגמא |  סטיגמא |
|  הטא |  סאן |
|  קופא |  סאמפי |
|  שו |  |

**יוטא** (אות גדולה: Ι, אות קטנה: ι) היא האות התשיעית באלפבית היווני.

בספרות יווניות האות שקולה כנגד המספר 10.

האות מייצגת את צליל החיריק.

משמעות האות
-----------

בנצרות קיבלה האות משמעות של דבר קטן וחסר חשיבות לכאורה, אשר לקיומו או היעדרו קיימת משמעות. משמעות זו מקורה בספר הבשורה על-פי מתי פרק 5, פסוק 18:

> 
> "כִּי אָמֵן אֹמֵר אֲנִי לָכֶם עַד כִּי־יַעַבְרוּ הַשָׁמַיִם וְהָאָרֶץ לֹא תַּעֲבֹר יוֹד אַחַת אוֹ־קוֹץ אֶחָד מִן־הַתּוֹרָה עַד אֲשֶׁר יְקֻיַּם הַכֹּל׃ "
> 
> 
> 
> 

הפסוק הפך לבעל חשיבות שכן בעקבותיו ניתנה החלטת ניקיאה הדנה במהותו של השילוש הקדוש - מחלוקת שכל כולה הסתכמה בהבדל בין מילה יוונית בה מופיעה האות למילה בה אינה מופיעה, שכן המשמעויות השונות שנוצרו בשל היעדר האות השפיעו על מעמדו של ישו בשילוש הקדוש.
שתי המילים שעליהן נסב הוויכוח היו Homoiousios ו- Homoousios.

בהקשר הזה נוצר גם הביטוי האנגלי :"not one iota of difference", הדומה למונח העברי "קוצו של יו"ד".

במתמטיקה האות יוטא מייצגת :״היחיד״ כלומר : {\displaystyle \iota n\in A.\psi (n)} מסמל הn היחיד ששייך לA ומקיים פסי. זה נקרא: ״כתב יוטא״.

התפתחות האות Ι
--------------

מקורה של האות באות הפיניקית/שמית יוד. מהאות הזאת התפתחו האותיות הלטיניות I ו-J, וכמו כן גם האותיות הקיריליות І ו-Ї.

ראו גם
------

* יוטא סובסקריפטום

קישורים חיצוניים
----------------

ויקישיתוף מדיה וקבצים בנושא **יוטא** בוויקישיתוף
**אורי בן ארי** (נולד ב-30 ביולי 1990) הוא פזמונאי, מלחין וזמר ישראלי.

ביוגרפיה
--------

בן ארי החל את דרכו בתעשיית המוזיקה כפזמונאי בשנת 2014, כשכתב לזמר לירן דנינו את השיר "הרבה ממך נשאר". החיבור בין דנינו לבן ארי נוצר דרך מנהלו המוזיקלי של דנינו רוני קידר. השיר הגיע למקום ה-10 במצעד הפזמונים השנתי של גלגלצ ווואלה! NEWS. בהמשך, כתב והלחין שירים נוספים לזמרים אחרים, בהם "פיסה מזכרוני" של עדן בן זקן, שיצא בשנת 2015 ו"השעות הקטנות" של ניב דמירל, שיצא בשנת 2016. השירים הגיעו למקומות ה-17 וה-19 במצעד הפזמונים השנתי של גלגלצ לשנת תשע"ו בהתאמה.

בשנת 2017 כתב והלחין את השירים "בסוף הכל חולף" ו"פוליטיקה וסקס" של הזמר עומר אדם, מתוך אלבומו החמישי, "אחרי כל השנים", שהיו גם הם ללהיטים, כשהראשון הגיע למקום הרביעי במצעד השנתי של גלגלצ, ולמקום ה-10 במצעד הפזמונים השנתי של כאן גימל. עוד באותה השנה, הוציא את סינגל הבכורה שלו, "אושר לדקה", הראשון מתוך אלבום הבכורה שלו, אותו הפיק אריאל טוכמן.

בשנת 2018 כתב והלחין יחד עם איתן דרמון את השיר "נסיכה שלי" של הזמר עברי לידר, שזכה להצלחה במצעדי הפזמונים השנתיים. עוד באותה השנה, הוציא את הסינגל "לפעמים", שהגיע למקום ה-22 במצעד הפזמונים השנתי של גלגלצ ו-ynet והיה לשיר ה-25 המושמע ביותר ברדיו בשנת 2019, לפי נתוני מדיה פורסט. עוד באותה השנה, הוציא סינגל נוסף בשם "שממה", שהיה גם הוא ללהיט, תוך שזכה למיליוני השמעות וצפיות ביוטיוב ובסטרימינג. השיר גם הגיע למקום ה-85 במצעד ה"היטליסט" של מאקו. בנובמבר של אותה השנה, יצא השיר "אגרוף" של עדן בן זקן, שכתב והלחין יחד עם איתן דרמון והפיק אריאל טוכמן.

ב-25 במרץ 2021, הוציא בן ארי את הסינגל "רקדנית".

ב-24 באפריל 2022, הוציא אורי בן ארי את הסינגל החדש שלו "רוק ישן".

דיסקוגרפיה
----------

### סינגלים

* 2017: "אושר לדקה"
* 2017: "בסוף הפרפרים מתים"
* 2018: "לפעמים"
* 2019: "שממה"
* 2021: "רקדנית"
* 2022: "רוק ישן"

קישורים חיצוניים
----------------

* אורי בן ארי, באתר "פזמונט"
* אורי בן ארי, באתר אקו"ם
* אורי בן ארי, דף שער בספרייה הלאומית

* אורי בן ארי, באתר MusicBrainz (באנגלית)

הערות שוליים
------------

1. ↑  ynet, אהבה גדולה שנגמרה: האזינו ללירן דנינו חדש, באתר ynet, 7 ביולי 2014
2. 1 2  גילי נוי, ‏"נותן ליד לכתוב בלי שהראש יעצור", באתר ‏מאקו‏, 9 בינואר 2017
3. ↑  תשע"ד (גלגלצ), באתר "פזמונט"
4. ↑  תשע"ו (גלגלצ), באתר "פזמונט"
5. ↑  דלית רצ'שטר ועמי פרידמן, אתם בחרתם: שיר השנה הוא "החיים שלנו תותים" של חנן בן-ארי, באתר ynet, 2 באוקטובר 2016
6. ↑  בסוף הכל חולף, באתר "פזמונט"
7. ↑  עמי פרידמן וענת טייכר, כך נשמע האיש מאחורי עומר אדם ועדן בן זקן, באתר ynet, 28 בפברואר 2017
8. ↑  נסיכה שלי, באתר "פזמונט"
9. ↑  שגיא בן נון‏, אייל גולן, עומר אדם או סטטיק ובן אל: מהו השיר הכי מושמע ברדיו?, באתר וואלה!‏, 3 בספטמבר 2019
10. ↑  המצעד השבועי: מצעד השירים השבועי, להיטים ישראלים ולועזיים, באתר היטליסט, ‏23 בנובמבר 2023
11. ↑  דודי פטימר, ‏"אגרוף" של עדן בן זקן: בלדה המתיימרת לחמם את החורף אך לוקה בחסר, באתר מעריב אונליין, 22 בנובמבר 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007426035705171
* MusicBrainz: 58b1316f-2e0b-4cb8-9c68-142a0d399767
* VIAF: 483149066451165600503
* WorldCat (עם VIAF): 483149066451165600503

 |
**קרוסרודס** (באנגלית: **Crossroads**) הוא סרט שיצא בשנת 2002 ובוים על ידי תמרה דייוויס. זהו הסרט הראשון בכיכובה של כוכבת הפופ האמריקאית בריטני ספירס.

מידע
----

תסריט הסרט נכתב כבר בשנת 2001 על ידי שונדה ריימס. בשנת 2002 הוצע לבריטני ספירס להשתתף בתפקיד ראשי בסרט, במקביל להקלטת אלבומה השלישי. ספירס הסכימה להצעה. תמרה דייוויס ביימה את הסרט, אשר אמור היה להיקרא בהתחלה "What's Friends Are For" ("בשביל מה יש חברים?"), אך לבסוף שמו שונה ל"קרוסרודס". באירופה לעומת זאת, הסרט נקרא "Not A Girl" ("לא ילדה"). הסרט, אשר צולם במשך 40 ימים, צולם בקליפורניה, לוס אנג'לס, לואיזיאנה ועוד. פסקול הסרט כלל שירים מתוך אלבומה השלישי של ספירס, "Britney" ושירים של מדונה, שאניה טוויין, אן סינק, שריל קרואו, פארל ויליאמס ועוד. הסרט היה מועמד למספר פרסים בטקסים שונים, כגון טקס פרסי הילדים של ערוץ ניקלודאון וטקס פרסי הסרטים של ערוץ MTV, אך לא זכה.

עלילה
-----

הסרט מציג את סיפורן של שלוש חברות ילדות: לוסי (ספירס), קית' (זואי סלדנה) ומימי (טרין מאנינג). השלוש היו החברות הכי טובות בילדות, אך כשהגיעו לתיכון כל אחת הלכה לדרכה: קית' הפכה ל'מלכת הכיתה', לוסי ל'חנונית' ואילו מימי נחשבה ל'פריקית'. ביום האחרון של התיכון, השלוש נפגשות בשנית, לאחר שנים שלא דיברו האחת עם השנייה. הן פותחות קופסה עם פתקים שהכינו כשהיו קטנות, בהם רשמו מה החלום שתרצה להגשים עד סיום התיכון. מימי, שנמצאת בהיריון, מציעה לבנות לנסוע איתה ועם ידידה, בן (אנסון מאונט) ללוס אנג'לס לעבור אודישנים לחוזה הקלטות. לוסי, אשר רוצה להיפגש עם אמהּ שנטשה אותה בגיל צעיר מסכימה וקית', אשר עומדת בפני חתונה ורוצה להיפגש עם ארוסה, מסכימה גם היא. הארבעה יוצאים למסע בין מדינות, הן מוצאות אהבה, ידידות ונאמנות, ומגלות שמה שחושב באמת זה לא לאן נוסעים, אלא עם מי.

ההצלחה בקופות
-------------

תקציב הסרט עמד על כ-12 מיליון דולרים, והכניס יותר מ-37 מיליון דולרים בארצות הברית. סך-הכל, הכניס הסרט $61,141,030. הביקורות לסרט היו מעורבות. המבקרים קראו לסרט "צפוי ועבור המעריצים הצעירים של ספירס". למרות זאת, קיבלה ספירס מחמאות על משחקה, ערוץ E! אמרו שמשחקה של ספירס מהנה יותר מחברותיה למקצוע, מנדי מור ומריה קארי.

מאוחר יותר סיפרה ספירס כי בסצנת הנשיקה עם אנסון מאונט הוא נאלץ לאכול טונה מסריחה ואילו היא נאלצה לאכול שום.

קישורים חיצוניים
----------------

* אתר האינטרנט הרשמי של קרוסרודס

* "קרוסרודס", במסד הנתונים הקולנועיים IMDb (באנגלית)

* "קרוסרודס", באתר נטפליקס

* "קרוסרודס", באתר AllMovie (באנגלית)

* "קרוסרודס", באתר Rotten Tomatoes (באנגלית)

* "קרוסרודס", באתר Box Office Mojo (באנגלית)

* "קרוסרודס", באתר Metacritic (באנגלית)

* "קרוסרודס", באתר אידיבי

* "קרוסרודס", במסד הנתונים הקולנועיים KinoPoisk (ברוסית)
* "קרוסרודס", ביקורת על הסרט באתר "עין הדג"

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2002071433
* WorldCat (עם LCCN): no2002-071433

 |
**שמע קולי** הוא אלבום משנת 2007 שיצר מאיר בנאי, הכולל שירים מפיוטים יהודיים מתקופות שונות, שנכתבו והושרו על ידי רבי שלום שבזי, רבי שלמה אבן גבירול, רבי משה אבן עזרא, רב האי גאון ועוד. בנוסף ללחנים מקוריים של בנאי, מופיעים באלבום גם שירים עם לחנים מסורתיים.

הפקה
----

האלבום יועד תחילה לצאת בפברואר 2008, אך הצלחת הסינגל הראשון מתוכו, "לך אלי תשוקתי" שהלחין בנאי על פי פיוטו של פרשן המקרא והמשורר רבי אברהם אבן עזרא הקדימה את צאתו לדצמבר. בינואר יצא הסינגל השני, "איילת חן" שכתב שלום שבזי והלחין בנאי על פי לחן עממי ובמרץ יצא "שלום לך דודי" של אבן גבירול לפי לחן של מוחמד וואהבי. את שירי האלבום הפיק ועיבד המוזיקאי גיל סמטנה. כשלושה חודשים אחרי צאתו הגיע האלבום למעמד של אלבום זהב.

מאיר בנאי זכה בפרס "הישג השנה למלחין" על שם מרדכי זעירא במסגרת פרסי אקו"ם על אלבומו, "שמע קולי". חבר השופטים נימק את הזכייה בעובדה כי "באלבומו החדש "שמע קולי" מוכיח מאיר שאפשר להתקרב לדת, מבלי להתרחק מעשייה מוזיקלית מקורית ורלוונטית". כמו כן, זכה האלבום גם במעמד "אלבום זהב".

רשימת השירים
------------


| מס' | שם | משך |
| --- | --- | --- |
| 1. | איילת חן | 4:20 |
| 2. | לפלח הרימון | 5:43 |
| 3. | שמע קולי | 5:06 |
| 4. | אל נורא עלילה | 4:14 |
| 5. | לך אלי | 5:48 |
| 6. | מקהלות עם | 4:14 |
| 7. | המשחק בקוביא | 4:04 |
| 8. | שלום לך דודי | 4:49 |
| 9. | בזכרי על משכבי | 3:50 |
| 10. | עננו | 4:42 |
| **משך כולל:** | **46:46** |

קישורים חיצוניים
----------------

* מידע על האלבום שמע קולי באתר MusicBrainz

הערות שוליים
------------

1. ↑  מאיה נחום שחל, מאיר בנאי הלך לעולמו בגיל 55, באתר כלכליסט, 12 בינואר 2017

| מאיר בנאי |
| --- |
| אלבומים | מאיר בנאי (1984) • גשם (1987) • הצבעים משתנים (1990) • וביניהם (1992) • מנגינת הנדודים (1996) • לב סדוק (2001) • האלבום האקוסטי (2002) • שמע קולי (2007) |
| מיני אלבומים | דומינו (1999) |
| הופעות | הופעה חיה (1989) • כמו אגם רוגע (2011) |
| אוספים | כמה אהבה (2002) |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 86822efa-80ef-432f-b906-ef4376ef2f18

 |
**מאיר להב** (נולד ב-27 ביוני 1936) הוא פרופסור לכימיה בפקולטה לכימיה מכון ויצמן למדע. חתן פרס ישראל לחקר הכימיה והפיזיקה לשנת 2016 וחתן פרס וולף לכימיה לשנת 2021.

החל משנת 2022 חבר באקדמיה הלאומית הישראלית למדעים.

ביוגרפיה
--------

להב נולד ב-1936 בסופיה בירת בולגריה, ובשנת 1948 עלה לישראל. הוא למד כימיה באוניברסיטה העברית בירושלים וב-1962 סיים לימודי תואר שני בכימיה פולימרית. לאחר מכן החל בלימודי תואר שלישי במכון ויצמן למדע, אותם סיים ב-1967 בהנחיית גרהרד שמידט. את הפוסט-דוקטורט עשה באוניברסיטת הרווארד במחקר משותף עם פול בארטלט, וב-1971 חזר לישראל.

תחום מחקרו של להב התמקד ביצירה של מערכות אופטיות באמצעות קריסטלוגרפיה.

להב הוא פרופסור מן המניין במכון ויצמן מאז 1982 והוא ראש הקתדרה לכימיה.

להב היה נשוי למורה יונה להב ואב לשלושה. בתו, מיכל, היא מדענית סגל בכירה במחלקה לכימיה של חומרים במכון ויצמן, וחתנו הוא פרופ' פרננדו פטולסקי מאוניברסיטת תל אביב.

פרסים והוקרה
------------

ב-1975 הוענק לו פרס ברגמן לכימיה וב-1985 זכה בפרס קולטהוף. בשנת 2018 זכה בפרס א.מ.ת בכימיה.

מחקריו המשותפים של להב עם לסלי ליזרוביץ מצאו בין היתר הוכחה לקשר שבין כיראליות מולקולרית ומאקרוסקופית. במשותף הם זכו ב-2009 במדליית החברה הישראלית לכימיה, ב-2016 בפרס ישראל לחקר הכימיה והפיזיקה וב-2021 בפרס וולף לכימיה.

קישורים חיצוניים
----------------

* מאיר להב, באתר ResearchGate
* מאיר להב באתר מכון ויצמן
* פרופ' מאיר להב, באתר פרס ישראל
* ירדן סקופ, חתני פרס ישראל בכימיה ופיזיקה: הפרופסורים מאיר להב ולסלי ליזרוביץ ממכון ויצמן, באתר הארץ, 5 בפברואר 2016
* סרטונים אהרון ברנע מראיין את חתני פרס ישראל הפרופסורים מאיר להב ולסלי לייזרוביץ' בתוכנית "מחוץ לזמן" של ערוץ הכנסת, באתר יוטיוב, 1 במאי 2016
* מאיר להב באתר פרס א.מ.ת

הערות שוליים
------------

1. ↑  הודעה על בחירת חברים חדשים לאקדמיה
2. ↑  אתר החברה הישראלית לכימיה
3. ↑  איזי נבו, גבישים, RNA ומוזיקה פופולרית: פרסי וולף 2021, במדור "חדשות מדע" באתר של מכון דוידסון לחינוך מדעי, 9 בפברואר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012508947605171
* ISNI: 0000 0004 0311 4468
* NSK: 000194385
* ORCID: 0000-0003-4618-9390
* VIAF: 97983882
* WorldCat: viaf-97983882

 |
שגיאות פרמטריות בתבנית:גזע   
פרמטרים [ 1 ] לא מופיעים בהגדרת התבנית 

כלבי רוטווילר, זכר ונקבה
**רוֹטְווַיְילֶר מצגרהונד** (בגרמנית: **Rottweiler Metzgerhund;** "כלב הקַצָּבִים של רוטוויל") הוא גזע במין כלב, השייך למשפחת הכלביים.

היסטוריה
--------

הרוטוויילר הקדום (צאצא של המולוסוס האירופי) שימש ככלב רועים שרירי וקשוח, שצעד לצד הלגיונות הרומיים ברחבי אירופה. את שמו קיבל מהעיר הגרמנית רוטווייל ששימשה אז מרכז אזורי לסחר בבקר ואליה הגיע יחד עם אותם לגיונות. הרוטוויילר הנהיג והוביל עדרי בקר עצומים, ושמר עליהם מפני טורפים. בנוסף שימש גם לציד חזירי בר. אך את עיקר פרסומו קיבל בזכות היותו כלב קצבים - כלב שתפקידו היה להוביל את הבקר לשחיטה או לזירת המכירות בכיכר השוק.

מבנה כללי
---------

**גובה**: זכרים 60–69 ס"מ; נקבות 52–63 ס"מ  

**משקל**: זכרים 50–60 ק"ג; נקבות 35–48 ק"ג  

כבר בזמן לידתו יש לכלב זנב  

פרוותו קצרה; צבעה שחור עם כתמים חומים בהירים וכהים

התייחסות בחוק
-------------

 ערך מורחב – **כלב מסוכן**  

באופן כללי, הרוטווילר אוהב חברת בני אדם, ובייחוד את של בעליו. עם זאת, כלבי רוטוויילר שטופלו באופן לא ראוי עלולים לתקוף גם בני אדם, ובשל כוחם הרב להסב נזק משמעותי.

בכמה מדינות (אירלנד, צרפת) כלב מזן זה מחויב על פי חוק ברצועה ובמחסום במקומות ציבוריים. בחלק ממדינות ארצות הברית קיימות הגבלות בהקשר לזן זה. עם זאת במדינות כמו בריטניה וגרמניה אין עליו הגבלות.

בישראל הרוטווילר נחשב לכלב מסוכן במסגרת החוק להסדרת הפיקוח על כלבים.

ביותים מפורסמים
---------------

הביותים המפורסמים ביותר של הרוטוויילר הם השפווילר והדוברמן. הרוטוויילר משמש רבות בתערובות בזכות גופו השרירי ואופיו המגונן.

קישורים חיצוניים
----------------

ויקישיתוף מדיה וקבצים בנושא **רוטוויילר** בוויקישיתוף
* רוטוויילר, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546159205171
* NKC: ph125237

 |
**אלכס פינה** (בספרדית: **Álex Pina**;‏ נולד ב-23 ביוני 1967) הוא עיתונאי, במאי, מפיק, יוצר ותסריטאי ספרדי-בסקי, המוכר בעיקר כיוצר והמפיק של סדרות הטלוויזיה "בית הנייר" ו"בפנים".

ביוגרפיה
--------

פינה נולד בעיר פמפלונה, עיר הבירה של הקהילה האוטונומית נווארה שבצפון ספרד.

בגיל חמש עבר עם משפחתו לסן סבסטיאן שבחבל הבסקים. לאחר מכן למד באוניברסיטת נווארה (אנ').

קריירה
------

הוא החל את דרכו כעיתונאי בעיתון "El Diario Vasco", ולאחר מכן עבר לסוכנות הידיעות "Europa Press".

בשנת 1993 החל לעבוד כתסריטאי ועורך ב"Videomedia". בשנת 1996 עבר ל"Globomedia".

בשנת 1997 היה בצוות התסריטאים של סדרת הטלוויזיה "Más que amigos". לאחר מכן היה המפיק והיוצר של הסדרות "Los Serrano", "Los hombres de Paco" ו"El barco".

בשנת 2016, לאחר השקת סדרת הטלוויזיה "בפנים", שהוא היה אחד מיוצריה, עזב את חברת Globomedia ופתח חברת הפקות עצמאית, "Vancouver Media".

הסדרה הראשונה אותה הפיקה החברה הייתה "בית הנייר", ששודרה לראשונה בערוץ Antena 3 הספרדי, ולאחר מכן נמכרה לשירות הזרמת המדיה נטפליקס. בשל הצלחת הסדרה חתמו נטפליקס ופינה על חוזה ליצירת סדרות מקוריות בשביל נטפליקס.

ב-2019 יצר את הסדרה "המזח", ובשנת 2020 יצר את סדרות הטלוויזיה "קווים לבנים" ו-"שמיים אדומים" לנטפליקס.

קישורים חיצוניים
----------------

ויקישיתוף מדיה וקבצים בנושא **אלכס פינה** בוויקישיתוף

* אלכס פינה, במסד הנתונים הקולנועיים IMDb (באנגלית)
* אלכס פינה, באתר Rotten Tomatoes (באנגלית)

הערות שוליים
------------

1. ↑  Ramos, Dino-Ray; Ramos, Dino-Ray (12 ביולי 2018). "Netflix Sets Overall Deal With 'La Casa De Papel' Creator Alex Pina". Deadline Hollywood. נבדק ב-1 במרץ 2019. `{{cite web}}`:  (עזרה)
2. ↑  "Álex Pina, creador de Periodistas o Vis a vis, deja Globomedia. Noticias de Televisión". *El Confidencial* (בספרדית). 2016-11-15. נבדק ב-2019-03-04.
3. ↑  Moreno, Adriano (2017-05-03). "'La Casa de Papel' barre en su estreno con más de 4 millones de espectadores". *Cadena SER* (בספרדית). נבדק ב-2019-03-04.
4. ↑  Solà Gimferrer, Pere (17 באפריל 2018). "'La casa de papel' es la serie de habla no inglesa más vista de la historia de Netflix". *La Vanguardia* (בספרדית). נבדק ב-22 ביולי 2019. `{{cite news}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1710387
* BnF: cb16530593p (data)
* CANTIC: a19183574
* GND: 1203114893
* ISNI: 0000 0001 1937 2670
* LCCN: no2007119893
* NTA: 426162498
* RERO: 02-A023084545
* SUDOC: 251464431
* VIAF: 87452608
* WorldCat: lccn-no2007119893

 |
חודש **פברואר** כולל בדרך כלל 28 ימים, ובשנה מעוברת 29 ימים. עם זאת, פעם אחת בהיסטוריה, בשוודיה ופינלנד (שהייתה אז בשליטת שוודיה), היו בחודש פברואר **30 ימים**.

שוודיה ופינלנד: 30 בפברואר 1712
-------------------------------

לוח שנה שוודי - פברואר 1712
בשנת 1699 הוחלט בשוודיה (שכללה אז גם את פינלנד) על מעבר מהלוח היוליאני ללוח הגרגוריאני, שהונהג במדינות השכנות למעלה מעשור קודם לכן. אבל השוודים לא רצו 'לדלג' באמצע השנה על אחד עשר ימים, כפי שעשו המדינות האחרות (מכיוון שהלוח היוליאני נמצא אז בפיגור של 11 יום לעומת הלוח הגרגוריאני), ובחרו לפרוס את התיקון על פני מספר שנים ולהפחית יום אחד בכל שנה (הדעות חלוקות אם הכוונה הייתה להפחית יום אחד בכל אחת מהשנים 1700–1710 או לבטל את ימי 29 בפברואר בשנים 1700–1740), עד שיתאחדו עם יתר המדינות שכבר עברו ללוח הגרגוריאני.

בסופו של דבר, ההחלטה לא החזיקה מעמד. בשנת 1700 אכן בוטל ה-29 בפברואר (כנדרש לפי הלוח הגריגוריאני, אך בניגוד ללוח היוליאני), אבל בשנים הבאות הפסיקו השוודים להחסיר יום. ואז גילו השוודים שהם נותרו לבד עם "הלוח השוודי" – עשרה ימים מאחורי מדינות הלוח הגריגוריאני, ויום לפני מדינות הלוח היוליאני, דבר שהקשה על התקשורת ועל המסחר עם מדינות אחרות.

בינואר 1711 הכריז המלך השוודי קרל ה-12 על ביטול התוכנית המקורית וחזרה ללוח היוליאני. לשם כך היה עליו להוסיף יום אחד, והוא עשה זאת בחודש פברואר 1712. כך, בשנת 1712, הוסיפו השוודים יומיים לחודש פברואר, במקום יום אחד, וספרו בו 30 יום.

בשנת 1753 דילגו השוודים על 11 יום (בקצרם את חודש פברואר ל-17 ימים) והצטרפו ללוח הגריגוריאני.

ברית המועצות: 30 בפברואר 1930 ו-1931
------------------------------------

באוקטובר 1929 הונהג בברית המועצות הלוח המהפכני הסובייטי. בלוח זה היו בכל תריסר החודשים, כולל פברואר, 30 ימים, ועוד 5 ימי פגרה (בשנים מעוברות – 6 ימים) שלא נכללו באף חודש (לוח זה דומה ללוח השנה האתיופי). בשנים 1930 ו-1931 נהג בברית המועצות הלוח המהפכני, ולכן היו בכל החודשים 30 יום, לרבות בפברואר. בתחילת שנת 1932 עודכן הלוח הסובייטי והונהגו בו חזרה החודשים המקובלים.

ראו גם
------

* לוח השנה השוודי
* הלוח המהפכני הסובייטי
* 0 בינואר
* תאריכים לא-סטנדרטיים
* 29 בפברואר – 1 במרץ
* מרץ
* לוח אירועים שנתי

קישורים חיצוניים
----------------

ויקישיתוף מדיה וקבצים בנושא **30 בפברואר** בוויקישיתוף
**מעוז פורז** (15 באוקטובר 1934 – 17 באוקטובר 1973) היה טייס בחיל האוויר הישראלי ובחברת אל על שנהרג במלחמת יום הכיפורים מאש נ"מ במהלך גיחת הפצצה במטוס סקייהוק. התפרסם בהקשר של שתי פרשות חטיפה של ארגוני טרור, האחת כשנאבק עם חוטף מטוס אל על לאלג'יריה, והשנייה כאשר בנו, ניר פורז, שהיה מפקד צוות בסיירת מטכ"ל, נהרג בניסיון חילוץ החייל החטוף נחשון וקסמן.

ביוגרפיה
--------

מעוז פורז נולד ב-15 באוקטובר 1934 בפתח תקווה להורים עולים חדשים מפולין. בילדותו עבר עם הוריו לכפר סירקין. סיים את לימודיו היסודיים בפתח תקווה ולאחר מכן למד בבית הספר החקלאי כדורי.

התגייס לצה"ל בנובמבר 1952 והתנדב לקורס טיס. לאחר סיום קורס מספר 15 שירת בתפקידים שונים ובהם מדריך בבית הספר לטיסה. השתתף במבצע קדש כטייס הרווארד. עבר לטייסת 101 והיה מהראשונים שעברו הכשרה על מטוס מיראז' 3. בשנת 1964 השתחרר משירות קבע ונקלט כטייס בחברת אל על ובמרוצת השנים הוכשר כקברניט מטוסי נוסעים. השתתף במלחמת ששת הימים כטייס מיראז' והשתתף בגיחות במסגרת מבצע מוקד. במהלך המלחמה נפגע מטוסו בסיני, והוא נטש אותו מעל גבול מצרים.

בשנת 1968, במהלך טיסה מלונדון לישראל שבה שימש קצין ראשון השתלטו מחבלים על מטוסו. במהלך ההשתלטות נאבק פורז באחד המחבלים. במהלך המאבק ירה המחבל באקדחו לעבר פורז אך החטיא. כשירה לעברו שוב נתגלה מעצור באקדח. בשלב זה הרגיע קברניט המטוס את המחבל ובכך נפסק המאבק. נוסעי המטוס ובהם פורז שוחררו לאחר 39 ימים באלג'יריה. כשחזר לארץ טען כי "ממשלת ישראל שגתה כשנכנעה לדרישות החוטפים", גם אם חלק מבני הערובה והוא ביניהם היו מוצאים להורג[דרוש מקור].

במלחמת יום הכיפורים, בגיל ארבעים, נלחם כטייס סקייהוק. ב-17 באוקטובר 1973 יצא כמוביל זוג מטוסים מבסיס חצור למשימת הפצצה וסיוע לכוחות הקרקע בסיני סמוך לקאנטרה. לאחר ההפצצה, בדרכו חזרה, נורתה לעבר המבנה אש נ"מ כבדה וטילי קרקע-אוויר. במהלך תמרוני ההתחמקות צלל פורז והתרסק בלי שהפעיל את כיסא המפלט. לא ידוע אם התרסק כתוצאה מפגיעת נ"מ או כתוצאה מתמרון חריף מדי.

הותיר אחריו אשה, מתיה, שתי בנות - תמר ועמית, ובן - ניר, שלימים היה מפקד בסיירת מטכ"ל ונהרג בניסיון לחילוץ החייל החטוף נחשון וקסמן.

הפולמוס לאחר מות בנו
--------------------

לאחר מות בנו ניר עסקו אמצעי התקשורת בשאלות מוסריות באשר למדיניות צה"ל בשיבוץ חיילים יתומים כלוחמים. פולמוס דומה התעורר לאחר נפילת טייס הקרב אסף רמון בנו של אילן רמון.

קישורים חיצוניים
----------------

* קורות החיים של מעוז פורז, באתר "יזכור" של משרד הביטחון

הערות שוליים
------------

1. ↑
**הכוח היווני בקפריסין** (ביוונית: **Ελληνική Δύναμη Κύπρου** או בראשי תיבות: **ΕΛΔΥΚ**) הוא גדוד מיוחד של צבא יוון אשר מוצב בקפריסין, ותפקידו הוא לסייע למשמר הלאומי הקפריסאי במקרה של פלישה לאי.

היסטוריה
--------

ב-1959 הוחלט באמנות ציריך ולונדון על הענקת עצמאות לקפריסין. יוון, בריטניה וטורקיה ערבו לעצמאותו של האי. לשם כך, הוחלט להקים כוח משותף של צבא יוון וצבא טורקיה. יוון שלחה לאי כוח בן 950 חיילים בפיקודו של דיוניסוס ארבוזיס (אשר הוביל גם את חיל המשלוח היווני לקוריאה). היוונים הקימו מחנה ליד ניקוסיה, בצמוד למחנה של החיילים הטורקים. בשנים הראשונות נערכו עימותים רבים בין החיילים היוונים לאזרחים הטורקים של האי, וכמה חיילים יוונים אפילו נרצחו בידי המקומיים. ב-1964 טורקיה דרשה מיוון להגדיל את הכוח שלה בקפריסין במטרה להשליט סדר באי. יוון העבירה את ההחלטה למועצת נאט"ו, אשר החליטה לדחות את הבקשה הטורקית.

ב-1974 הנחיתה טורקיה בקפריסין 40,000 חיילים, במטרה לכבוש את כל האי. יוון נחלצה לעזרת קפריסין ותגברה את הכוח באי ל-2,000 חיילים. במהלך הפלישה, נאלצו היוונים לנטוש את המחנה שלהם ליד ניקוסיה, והוא נהרס בידי הטורקים. יוון נלחמה לצד קפריסין בניסיון נואש לעצור את הפלישה הטורקית. כעבור חודש הגיעו שני הצדדים לשביתת נשק, וטורקיה הכריזה על הקמת צפון קפריסין כמדינה עצמאית.

יוון הקימה מחדש את המחנה ליד ניקוסיה, ומאז מחזיקה לפחות 950 חיילים בקפריסין. למרות שחלק מהחיילים ביחידה הם מתנדבים, רובם נבחרים בקפידה בידי המטה הכללי על בסיס יכולות וכישורים. חיילי הכוח עוברים אימונים קפדניים, ונחשבים לאחת היחידות האיכותיות ביותר ביוון. כפיצוי על האימונים המפרכים והשירות בחו"ל, זוכים חיילי הכוח לשכר גבוה. חיילי הכוח זוכים לכבוד והערכה רבים ביוון, וידועים בכינוי Eldykarioi (מבוסס על ראשי התיבות ELDYK, אשר בהן מכונה הכוח בדרך כלל).

קישורים חיצוניים
----------------

ויקישיתוף מדיה וקבצים בנושא **הכוח היווני בקפריסין** בוויקישיתוף
* Σύντομο Ιστορικό Της ΕΛΔΥΚ
* פעילותה של יוון במהלך הפלישה הטורקית
הרב **משה ויא** (נולד בשנת תש"ד, 1944) הוא רב ישראלי, מחבר ספרי הלכה בדיני כשרות המזון, יו"ר המכון להנחלת ההלכה, ומחלוצי תחום בדיקת המזון מחרקים ומחבר סדרת הספרים "בדיקת המזון כהלכה".

ביוגרפיה
--------

נולד בברזיל, בשנות ה-50 עלה לישראל. למד בישיבת הנגב בנתיבות. בשנת תשכ"ו (1966) זכה בפרס משרד הדתות לחיבורים תורניים. לאחר נישואיו התגורר מספר שנים בנתיבות ולמד בכולל אברכים. בשנות ה-70 עבר להתגורר בירושלים ולמד כאברך בישיבת מיר. כעבור זמן עבר ללמוד בכולל של בית מדרש גבוה להלכה בהתיישבות החקלאית. 

כיום מתגורר בשכונת סנהדריה המורחבת בירושלים.

### פועלו

בתקופת לימודיו בישיבה החל לעסוק בנושא כשרות המזון, בעיקר בתחום החרקים והתולעים בפירות וירקות. לאחר שעבר להתגורר בירושלים הציע לו הרב ישראל גנס להגביר את המודעות לנושא בקרב הציבור הרחב. הוא החל במתן סדרות הרצאות ושיעורים, בליווי שקופיות, לאברכים ולנשים. סיכומי שיעוריו הועלו על הכתב והופצו ברבים, ולימים שימשו הבסיס לסדרת ספריו "בדיקת המזון כהלכה". בתקופה שבה טרם גודלו ושווקו ירקות ללא חרקים, הוא פרסם חוברת הדרכה לבדיקת חסה מתולעים.

במשך מספר שנים הוא עסק בבירור פרטי ההלכות אצל פוסקים חרדים בולטים ובראשם הרב שלמה זלמן אוירבך והרב יוסף שלום אלישיב. כתיבת ספרו נעשתה במסגרת לימודיו בכולל של בית מדרש גבוה להלכה בהתיישבות החקלאית, והמאמרים הראשונים בספר התפרסמו בחוברות "הליכות שדה" שבהוצאת המכון לחקר החקלאות על פי התורה.

הסדרה "כשרות המזון בהלכה" כוללת שלושה כרכים: הראשון – הלכות תולעים ובדיקת ירקות, השני – בדיקת פירות וכשרות הדגים והשלישי – בדיקת מזון יבש. בספר משולבות תמונות רבות והוא תורגם לאנגלית. כמו כן הוציא הרב ויא את החוברת "קיצור בדיקת המזון כהלכה" והיא תורגמה לכמה שפות ובהן צרפתית, ספרדית ופורטוגזית.

הרב ויא עומד בראש המכון להנחלת ההלכה. הוא מייעץ לחברות ולגופים שונים בתחום כשרות המזון ועוסק במתן כשרות על מוצרי ירקות ללא חרקים.

חיבוריו
-------

* **בדיקת החסה לליל הסדר ולכל ימות השנה**, תל אביב תשמ"ט
* **בדיקת מזון מתולעים: הדרכה מעשית**, ירושלים תשנ"ב (שתי מהדורות) וירושלים תש"ס
* **בדיקת המזון כהלכה**, מהדורה ראשונה (כרך א, ירושלים תשנ"ח, מבוא, הלכות, ירקות; כרך ב, תשס"ד, פירות, מזון מן החי; כרך ג, תשס"ז, מזון יבש, מפתחות [בשפות שונות]); מהדורה שנייה עם תמונות צבע (כרך א, ירושלים תשס"ה, מבוא, הלכות, ירקות; כרך ב, תשע"ד, פירות, מזון מן החי)
* **קיצור ספר בדיקת המזון כהלכה: הדרכה מעשית מקוצרת**, ירושלים תשס"ד, תשס"ח, תשע"ג, תשע"ז
* **פסח כשר ושמח: הלכה למעשה**, תשע"ד
* **כשרות המזון - בשר בחלב**
* **כשרות המזון - תרומות ומעשרות**

קישורים חיצוניים
----------------

ויקישיתוף מדיה וקבצים בנושא **משה ויא** בוויקישיתוף
* ט"ו בשבט ללא תולעים על פי ספרי משה ויא
* שיעור, סרטון באתר יוטיוב
* שיעור, סרטון באתר יוטיוב
* משה בן יצחק ויא, דף שער בספרייה הלאומית
* כתבות על הרב משה ויא, באתר ערוץ 7

הערות שוליים
------------

1. ↑  תלמידי ישיבה מצטינים זכו בפרסים, הצופה, 3 באפריל 1966.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284229105171
* ISNI: 0000 0000 8020 0539
* LCCN: nr2003011591
* VIAF: 97452149
* WorldCat: lccn-nr2003011591

 |